Արփիկ Հասրաթյան

Արփիկ Աշոտի Հասրաթյան (հունիսի 25, 1950(1950-06-25), Երևան, Հայկական ԽՍՀ, ԽՍՀՄ - մարտի 27, 2020(2020-03-27), Մոսկվա, Ռուսաստան), հայ համաճարակաբան, իմունաբան։ Բժշկական գիտությունների դոկտոր (1997), պրոֆեսոր (1998): ՌԴ բժշկատեխնիկայի ակադեմիայի անդամ (2003): Մոսկվայի Ի. Մ. Սեչենովի անվան առաջին բժշկական համալսարանի պրոֆեսոր, գիտական քարտուղար։


== Կենսագրություն ==
Արփիկ Հասրաթյանը ծնվել է 1950 թվականին Երևանում՝ ինժեներ-շինարար Աշոտ Ասատուրի Հասրաթյանի և ինժեներ-տեխնոլոգ Սեդա Հովհաննեսի Աղավելյանի ընտանիքում։ Սովորել է Երևանի Ա. Պ. Չեխովի անվ․ թիվ 55 միջնակարգ դպրոցում։ 1973 թվականին գերազանցությամբ ավարտել է Երևանի բժշկական ինստիտուտը։ 1973 թվականից աշխատել է ՌԴ ԲԳԱ Մոսկվայի համաճարակաբանության և միկրոկենսաբանության ԳՀԻ-ում, 1997 թվականից եղել է առաջատար գիտաշխատող, միաժամանակ 1997 թվականից դասախոսել է Սեչենովի անվան Մոսկվայի Առաջին պետական բժշկական համալսարանում։ Պրոֆեսոր Հասրաթյանը եղել է պրոֆեսոր Վ. Վասիլևայի և ակադեմիկոս Հ. Բարոյանի ուսանողը։ 1977 թվականին պաշտպանել է բժշկական գիտությունների թեկնածուի թեզը, իսկ 1997 թվականին՝ դոկտորական ատենախոսությունը «Հեպատիտ A և B վիրուսների ժամանակակից համաճարակաբանական բնութագրերը» թեմայով։
Աշխատանքները վերաբերում են համաճարակաբանության, վիրուսային և սեռական ճանապարհով փոխանցվող վարակների հարցերին։ 1998 թվականին ստացել է պրոֆեսորի կոչում։
Արփիկ Հասրաթյանի հիմնական գիտական հետաքրքրությունները վիրուսային հեպատիտներն էին։ Եղել է երկրի վիրուսային հեպատիտների բնագավառի առաջատար մասնագետներից։ Հասրաթյանը նաև հայտնի է եղել ցիտոմեգալովիրուս, միկոպլազմա հոմինիս, ՄԻԱՎ վարակների և տուբերկուլյոզի վերաբերյալ աշխատանքներով։
Պրոֆեսոր Հասրաթյանի անմիջական մասնակցությամբ ստեղծվել են Ռուսաստանում առաջին դիագնոստիկումները։ Ելքային նյութեր հավաքելու համար Հասրաթյանն իր գործընկերների հետ միասին աշխատել է նախկին ԽՍՀՄ շատ մասերում` Հեռավոր Արևելքում, Կենտրոնական Ասիայի հանրապետություններում, ինչպես նաև Ռուսաստանի շատ քաղաքներում։
1997 թվականին նա ակադեմիկոս Չերկասկիի կողմից հրավիրվել է Սեչենովի անվան Մոսկվայի Առաջին պետական բժշկական համալսարանի մասնագիտական կրթության ինստիտուտի համաճարակաբանության ամբիոն։ Պրոֆեսոր Հասրաթյանը ավելի քան 20 տարի նվիրել է ամբիոնի կայացմանն ու զարգացմանը, գիտական և դասախոսական գործունեությանը։
Հասրաթյանը գիտական հանդեսներում ավելի քան 200 հրապարակումների և մենագրությունների մի շարք գլուխների հեղինակ է։ Նրա ղեկավարությամբ գրվել են բազմաթիվ թեկնածուական ատենախոսություններ, պատրաստվել են գործնական համաճարակաբանության բարձր որակավորում ունեցող մասնագետներ։


== Մահ ==
Արփիկ Հասրաթյանը մահացել է COVID-19 կորոնավիրուսային վարակից, ինչից 10 օր անց նույն ախտորոշմամբ մահացել է նաև նրա ամուսինը՝ Միշիկ Ղազարյանը։


== Ընտանիքը ==
Հասրաթյանը ամուսնացած էր, ուներ երկու զավակ։ Ամուսինը լազերային ֆիզիկայի և օպտիկայի բնագավառում ակնառու գիտնական, պրոֆեսոր Միշիկ Հայրազատի Ղազարյանն էր։ Հասրաթյանի դուստրը՝ Սերինե Ղազարյանը, մանկաբարձ-գինեկոլոգ է, բժշկական գիտությունների թեկնածու, որդին ՝ Հայրազատ Ղազարյանը վիրաբույժ է, բժշկական գիտությունների դոկտոր, պրոֆեսոր։ Արփիկ Հասրաթյանը բժիշկ-ֆիզիոլոգ Հասմիկ Հասրաթյանի քույրն էր։


== Պարգևներ ==
ԺՏՆՑ արծաթե մեդալ


== Երկեր ==
Профилактика внутрибольничных инфекций. Москва, 1993 (համահեղինակ).
Частная эпидемиология, том 1-2, Москва, 2002.


== Ծանոթագրություններ ==